27 መጋቢት 2020 ምንጪ ስእሊ, Getty Images መግለጺ ስእሊ, መመርመሪ መሳርሒ ኮቪድ-19 ኣብ ኢትዮጵያ ፈላማይ ብኮሮናቫይረስ ዝተትሓዘ ሰብ ምስ ተረኸበ፡ ዝተፈላላዩ ናይ መከላኸሊ ስጉምታት ክውሰዱ ጀሚሮም'ዮም። ካብዚኦም ካብ ወጻኢ ሃገራት ዝመጽኡ ገያሾ ኮነ ኢትዮጵያውያን፡ ብናይ ባዕሎም ወጻኢ ን14 መዓልታት መንግስቲ ፈልዩ ኣብ ዘዳለዎም ሁቴላት ክጸንሑ ዝብል መምርሒ ይርከቦም። በዚ መሰረት፡ ኣብ ሆቴል ስካይ ላይት እትርከብ ሽማ ክጥቀስ ዘይፈቐደት ወሃቢት ርኢይቶ እቲ ዘሎ ኩነታት ኣካፊላትና። ካብ ኤውሮጳ ብናይሮቢ ኣቢላ ካብ እትመጽእ ቁሩብ መዓልታት ከም ዝኾና እትዛረብ እዛ ወሃቢት ርኢይቶ፡ ናብ ኢትዮጵያ ንምምጻእ ዘድልያ ወጻኢ ነፋሪት 1630 ዩሮ ከም ዝኸፈለት ትዛረብ። ናብ ኢትዮጵያ ክትመጽእ እንከላ፡ መንግስቲ ዘዳለዎ ሕሱር ሆቴል ኣሎ ድዩ የለን ዝብል ነገር ኣይተሓበረንን ብምባል፡ ሆቴል ስካይ ላይት ኣዝዩ ኽቡር ምዃኑ ትገልጽ። እቲ ቫይረስ ንምልክኻል ዋላ'ኳ ኣካላዊ ርሕቀት ንምሕላው ሓደ ኣገባብ መከላኸሊ እንተኾነ፡ ኣብ መዕርፎ ነፈርቲ ቦሌ ዝርአ ዝነበረ ምጽግጋዕ ሰባት ግን ብቐሊሉ ዝግለጽ ኣይኮነን ትብል። መዓልታዊ፡ ሰብ ሞያ ሕክምና ናብቲ ሆቴል ብምኻድ ቅምሶ ደም ከም ዝወስዱን፡ ኣብ ምምሕዳር እቲ ሆቴል ብዙሕ ሰብ ስለ ዘሎ ምጭንናቕ ኣሎ'ዩ ኢላ። ምንጪ ስእሊ, FBC ኢትዮጵያ ኮቪድ-19 ንምክልኻል እትገብሮ ዘላ ምድላው እንታይ ይመስል ኢልና ዝሓተትናዮ ኣብ ሚኒስቴር ሓለዋ ጥዕና ዳይሬክተር ጀነራል ኣገልግሎት ሕክምና ኣቶ ያእቆብ ሰማን፡ ካብ ደገ ዝመጽኡ ሰባት ተፈልዮም ዝጸንሑሎም 8 ሆቴላትን ገለ ኣብያተ ትምህርትን መሪጽና ኣዳሊና ኣለና ኢሉ። እዚኦም 5 ሽሕ ዝኸውን ሰብ ናይ ምሓዝ ዓቕሚ ከም ዘለዎም ዝዛረብ ኣቶ ያቆብ፡ ኣብ ዝቕጽሉ ሰሙናት እዞም ማእከላት ክሳብ 21 ሽሕ ሰብ ናይ ምሓዝ ዓቕሚ ክህልዎም ከም ዝግበር ሓቢሩ። ምልክት እዚ ሕማም ንዘርእዩን ኮሮናቫይረስ ምስ ዘለዎ ሰብ ምርኻብ ዝነበሮም ተባሂሎም ንዝጥርጠሩ ሰባት ዝተዳለው 1200 መደቀሲ ዓራት ከም ዘለው የረድእ። ብምኽንያት እዚ ቫይረስ፡ ከቢድን ቀሊልን ምልክታት ንዘርአሳዩ ዝተዳለው ንምስትንፋስ ዝሕግዙ 343 መሳርሒታት [ሜካኒካል ቬንትሌተርስ] ዝተዳለው ኮይኖም፡ ካብዚኦም እቶም 301 ብዝግባእ ከም ዝሰርሑ ተረጋጊጹ ኣሎ። 19 ንምስትንፋስ ዝሕግዙ መሳርሒታት ድማ፤ ኣብ ኣዲስ ኣበባ ዝለዓለ ተቓላዕነት ኣለዎ ተባሂሉ ኣብ ዝተፈለየ ቦታ ድሉዋት ከም ዝኾኑ ዝዛረብ እቲ ዳይሬክተር፡ ሓደ መሳርሒ ድማ ናብ ሃረር ከም ዝተልኣኸ ገሊጹ። ኮሮናቫይረስ፡ እእምሮኣዊ ጥዕናኹም ንምሕላው ክትገብሩዎ ዝግባእ ጥንቃቐ ኮሮናቫይረስ፡ 'ክንርእዮ ኣይንኽእልን .
